
Autóipari módszer, mint a hatékony szállodai működés kulcsa? – A lean szemlélet megjelenése és lehetséges alkalmazási módjai a hazai szállodaiparban

Kulcsszavak: lean szemlélet; szállodaipar; vevőközpontúság; folyamatos fejlődés
Az elmúlt évtizedekben a lean szemlélet az egyik legkiemelkedőbb termelési paradigmaként vált ismertté, amely a folyamatok optimalizálásával és a pazarlás minimalizálásával a hatékonyságot és a versenyképességet helyezi előtérbe. Habár a termelésben az elmúlt 50 évben számos nagyvállalat implementálta sikeresen a szemlélet sajátosságait, a szolgáltatóiparban még kezdetleges a lean alkalmazása.
A szállodaiparban az ügyfélélmény és a működési hatékonyság kritikus fontosságú tényezők a versenyelőny fenntartása érdekében. Dolgozatomban arra keresem a választ, hogy milyen módon jelenhet meg a lean szemlélet a mindennapi szállodai működés során, és milyen, a szektorban specifikus kihívások mentén alkalmazható ez a filozófia. Kutatási kérdéseim megválaszolásához kvalitatív módszertant alkalmaztam, mely keretében négy, a szállodaszektorban releváns tapasztalattal rendelkező szállodai vezetővel beszélgettem a szállodaipari értékteremtésről és a szektor legnagyobb kihívásairól.
Dolgozatom célja a lean szemlélet megjelenési lehetőségeinek feltérképezése a szállodaipari környezetben. Kutatásom alapján elmondható, hogy a lean szemléletmódja némileg megjelenik a szállodai működésben, bár sokkal inkább ösztönös, mint tudatos módon. A lean megközelítés megoldást nyújthat a szállodaipari kihívásokra, különösen a munkaerőhiány és a pazarlás terén. A nagyfokú vevőközpontúság továbbá lényeges kapcsolati pont a lean szemlélet és a szállodaipar között.



